[pic] | EURÓPAI BIZOTTSÁG |

Brüsszel, 2010.8.31.

COM(2010) 446 végleges

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Hollandia „EGF/2010/011 NL/NXP Semiconductors” referenciaszámú kérelme)

INDOKOLÁS

A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás[1] 28. pontja a pénzügyi keret vonatkozó fejezeteinek felső korlátain felül legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét.

Az EGAA-ból érkező hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2] tartalmazza.

2010. március 26-án Hollandia az NXP Semiconductors Netherlands BV (a továbbiakban: NXP) holland vállalatnál történt elbocsátásokat követően, „EGF/2010/011 NL/NXP Semiconductors” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt.

E kérelem alapos vizsgálata után a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak a rendeletben megállapított feltételei teljesülnek.

A KÉRELEM ÖSSZEFOGLALÁSA ÉS ELEMZÉS

Főbb adatok:

EGAA-referenciaszám EGF/2010/011

Tagállam Hollandia

2. cikk a)

Érintett vállalat NXP Semiconductors Netherlands BV

Beszállítók és a termelési lánc következő szintjein álló termelők Nincs

Referencia-időszak 2009/10/1–2010/1/31

A személyre szabott szolgáltatások kezdetének időpontja 2009/10/1

A kérelem benyújtásának időpontja 2010/3/26

A referencia-időszakban történt elbocsátások száma 590

Elbocsátások a referencia-időszak előtt vagy után 0

A támogatásra jogosult elbocsátott munkavállalók száma 512

A személyre szabott szolgáltatások: költségvetés EUR-ban 2 672 395

Az EGAA végrehajtásához kapcsolódó kiadások[3]: költségvetés EUR-ban 111 350

Az EGAA végrehajtásához kapcsolódó kiadások (%) 4 %

Teljes költségvetés EUR-ban 2 783 745

EGAA-hozzájárulás EUR-ban (65 %) 1 809 434

1. A kérelmet 2010. március 26-án nyújtották be a Bizottságnak, és 2010. június 3-ig további információkkal egészítették ki.

2. A kérelem az 1927/2006/EK rendelet 2. cikkének a) pontja szerint eleget tesz az EGAA igénybevételéhez szükséges feltételeknek, és benyújtása a rendelet 5. cikkében említett 10 hetes határidőn belül megtörtént.

Az elbocsátások és a világkereskedelemben a globalizáció hatására bekövetkezett fő strukturális változások, illetve a globális pénzügyi és gazdasági válság közötti kapcsolat

3. Annak alátámasztására, hogy az elbocsátások összefüggnek a globalizáció miatt a világkereskedelemben bekövetkezett strukturális változásokkal, Hollandia felhívta a figyelmet arra, hogy a félvezetők[4] világpiacán igen intenzív verseny folyik, és kevés a jelentős szereplő. A 20 legnagyobb gyártó 2009-ben a teljes piac 63 %-át fedte le[5]. Ez folyamatosan arra kényszeríti a gyártókat, hogy csökkentsék költségeiket. Hollandia említést tett arról is, hogy az ázsiai félvezetőgyártók jóval alacsonyabb béreket fizetnek. A közvetlen bérköltségek Hollandiában 54 %-kal magasabbak, mint például Szingapúrban, a közvetett bérköltségek esetében pedig 47 % a különbség. Az iSuppli Corporation által rendelkezésre bocsátott éves értékesítési adatok alapján Európa piaci részesedése 2005 és 2009 között 14,9 %-ról 11,2 %-ra csökkent, míg a legnagyobb ázsiai vállalatok piaci részesedése a 2005-ös 39,7 %-ról 2009-re 43,3 %-ra növekedett. Az EUR/USD átváltási árfolyam az európai gyártók számára további komparatív hátrányt jelent, mivel a költségek EUR-ban merülnek fel, a termékeket pedig USD-ért értékesítik.

4. Hollandia azzal érvelt továbbá, hogy a világkereskedelemben bekövetkezett változások hatását tovább súlyosbította a gazdasági és pénzügyi válság, mivel a félvezetők piaca rendkívül érzékeny a gazdasági növekedést érintő változásokra. 2009 áprilisában a félvezetők világszintű forgalma 2008 áprilisához képest 25,1 %-kal csökkent.

Az elbocsátások számának igazolása és a 2. cikk a) pontjában foglalt kritériumok teljesítése

5. Hollandia e kérelmet az 1927/2006/EK rendelet 2. cikkének a) pontjában említett beavatkozási kritérium alapján nyújtotta be, amely szerint az alapból olyankor lehet támogatást nyújtani, ha egy tagállamban működő vállalattól egy négyhónapos időszak alatt legalább 500 főt bocsátottak el, beleértve az e vállalat beszállítóitól és a termelési lánc következő szintjein álló termelők körében elbocsátott munkavállalókat is.

6. A kérelem szerint a 2009. október 1. és 2010. január 31. közötti négyhónapos referencia-időszakban egyetlen vállalat – az NXP – alkalmazottai közül 590 főt bocsátottak el. Az elbocsátottak közül 473 főt az 1927/2006/EK rendelet 2. cikke második bekezdésének első francia bekezdése, 117 főt pedig a fent említett bekezdés második francia bekezdése alapján vettek számításba.

Az elbocsátások előre nem látható jellegének bizonyítása

7. A holland hatóságok érveiket arra alapozzák, hogy bár az NXP az elmúlt évek során jelentős erőfeszítéseket tett az előállítási költségek csökkentésére, hogy versenyképes maradhasson a világpiacon, nem láthatta előre, hogy az ázsiai félvezetőgyártók ilyen nagy mértékben javítják versenyhelyzetüket. Az NXP által eszközölt költségcsökkentés nem volt elegendő az ázsiai alacsony bérek jelentette komparatív előny kompenzálásához. A jelenlegi gazdasági és pénzügyi válság olyan további súlyosbító tényezőt jelent, amellyel nem lehetett előre számolni.

Az elbocsátó vállalatok és a támogatásra jogosult munkavállalók meghatározása

8. A kérelem 590 fő elbocsátását említi egyetlen vállalattól, az NXP-től, és ebből 512 fő EGAA-támogatására irányul. A többi elbocsátott munkavállalónak várhatóan saját kezdeményezésre, az EGAA támogatásának igénylése nélkül is sikerül majd állást találnia vagy elhagynia a munkaerőpiacot.

9. A támogatásra jogosult munkavállalók megoszlása a következő:

Kategória Szám Százalék

Férfiak 425 83

Nők 87 17

EU-állampolgárok 486 95

Nem EU-állampolgárok 26 5

15 és 24 év közöttiek 1 > 0

25 és 54 év közöttiek 450 88

55 és 64 év közöttiek 61 12

A fenti kategóriákban 7 olyan munkavállaló szerepel (1,3 %), akik tartós egészségügyi problémával küzdenek vagy fogyatékkal élnek.

10. A szakmai kategóriák szerinti megoszlás a következő:

Kategória Szám Százalék

Vezetők 10 2

Felsőfokú képzettséget igénylő foglalkozások 20 4

Technikusok 24 4

Irodai foglalkozások 14 3

Szolgáltatási és értékesítési foglalkozások 4 1

Gépkezelők, összeszerelők és járművezetők 440 86

11. Az 1927/2006/EK rendelet 7. cikkének megfelelően Hollandia megerősíti, hogy az EGAA végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmaz és fog is alkalmazni.

Az érintett terület és hatóságai, illetve az egyéb érdekeltek ismertetése

12. Az NXP a Gelderland tartománybeli (az NL22 kódú NUTS II. régió) Nijmegenben, valamint a Noord Brabant tartománybeli (az NL41 kódú NUTS II. régió) Eindhovenben található. Az elbocsátások által érintett terület főként Nijmegen és környéke, mivel a legtöbb elbocsátás az NXP nijmegeni telephelyén történt.

13. A felelős hatóság a holland szociális- és munkaügyi minisztérium. Az NXP feladata, hogy – mobilitással foglalkozó központja, az „NXT Job” révén – végrehajtsa az intézkedéseket. További részt vevő érintett szereplők: Nijmegen és Eindhoven önkormányzatai, az FNV (Federale Nederlandse Vaksbeweging) Bondgenoten, a CNV (Christelijk Nationaal Vakverbond in Nederland), a Dienstenbond, a De Unie és a VHPP (Belangen Vereniging Hoger opgeleid Personeel) szakszervezetek, az UVW (Uitvoeringsinstituut Werknemers Verzekeringen) Werkbedrijf járadék fizetéséért felelős állami szervezet nijmegeni és eindhoveni irodái, a nijmegeni és eindhoveni regionális képzési központok, a Hoge School Arnhem Nijmegen egyetem, az Avans Hogescholen egyetem, az eindhoveni műszaki egyetem és a „Leren en Werken Nijmegen” szervezet.

Az elbocsátások várható hatása a helyi, a regionális és az országos foglalkoztatásra

14. Az 590 elbocsátásból 526-ra Nijmegenben, 76-ra pedig Eindhovenben került sor. A holland hatóságok szerint a Nijmegenben történt elbocsátások helyi hatása jelentős lesz, mivel a környéken az NXP a legnagyobb ipari munkáltató. A vállalat nagyszámú, alacsonyan kvalifikált munkavállalónak biztosított állást évtizedeken keresztül. Különösen a rendkívül speciális gyártási tapasztalattal rendelkező munkavállalóknak fog nagy problémát jelenteni, hogy a régióban nincsenek elhelyezkedési lehetőségek hasonló vállalatoknál. Hollandia tájékoztatása szerint Eindhovenben, ahol az elbocsátások leginkább a kutatási és fejlesztési tevékenységek terén történtek, a helyzet némileg eltérő. Az NXP-től elbocsátott munkavállalók bár rendelkeznek tapasztalattal, az azonban csak egy meghatározott piaci szegmensen belül hasznosítható, és a régióban kutatással és fejlesztéssel foglalkozó többi vállalat is megsínylette a gazdasági és pénzügyi válságot.

15. A gazdasági és pénzügyi válság következményeképpen a holland hatóságok azt jósolják, hogy 2010-ben Hollandia valamennyi tartományának gazdasági helyzete rosszabb lesz, mint a válság előtti években. Ezért az NXP-nél történt elbocsátások csak a már fennálló helyzetet súlyosbították.

A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekkel való komplementaritása

16. Az alábbiakban a javasolt intézkedéstípusok felsorolása következik; ezek az intézkedéstípusok összehangolt csomagot képeznek, amely a munkavállalók munkaerőpiacra történő visszailleszkedését célzó, személyre szabott szolgáltatásokból áll. Ezeket az intézkedéseket az NXP által létrehozott, NXT Job elnevezésű mobilitási központ fogja megvalósítani.

17. Indulási fázis és az elbocsátást követő azonnali elhelyezkedésre (job-to-job) irányuló támogatás : ide tartoznak a rendelkezésre álló intézkedésekről szóló kollektív tájékoztatók, az elbocsátott dolgozók felvétele és regisztrációja, személyes mentor kijelölése, akihez az elbocsátott dolgozók a munkaerőpiacra való visszailleszkedés időszakában fordulhatnak, valamint a legmegfelelőbb intézkedéstípusok meghatározása. Az intézkedéstípus kiterjed továbbá az elbocsátást követő azonnali elhelyezkedés (job-to-job) támogatására, amely az alábbi személyre szabott programokat takarja: a készségek és képességek feltérképezése, karrierterv és szakmai terv kidolgozása, álláspályázati képzés, tájékoztatás a betölthető álláshelyekről, valamint új potenciális munkáltatók aktív megkeresése.

18. Képzés és átképzés : Ide tartozik a szakképzés. Az egyéni képzési utak kialakítása a munkaerő-piaci kereslet alapján történik, szoros együttműködésben az elbocsátott dolgozókkal, a szociális partnerek (a munkáltatók és a munkavállalók) szervezeteivel, valamint az adott régióbeli érdekelt felekkel.

19. A korábbi tapasztalatok elismerése : Ez az egyes dolgozók által korábban megszerzett tudás és tapasztalat értékelését, valamint a további képzést igénylő területek azonosítását jelenti.

20. Az EGAA végrehajtásához kapcsolódó, a kérelemben az 1927/2006/EK rendelet 3. cikke szerint feltüntetett kiadások irányítási és ellenőrzési, valamint tájékoztatási és népszerűsítési tevékenységeket takarnak.

21. A holland hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. A holland hatóságok e szolgáltatások összköltségét 2 672 395 EUR-ra, az EGAA végrehajtásához kapcsolódó kiadásokat pedig 111 350 EUR-ra (az összköltség 4 %-ára) becsülik. Az EGAA-ból igényelt teljes hozzájárulás összege 1 809 434 EUR (az összköltségek 65 %-a).

Intézkedések | A támogatásra jogosult munkavállalók becsült száma | Becsült költségek (egy támogatásra jogosult munkavállalóra) (EUR) | Teljes költség (EGAA és nemzeti társfinanszírozás) (EUR) |

Személyre szabott szolgáltatások (az 1927/2006/EK rendelet 3. cikkének első bekezdése) |

Indulási fázis és az elbocsátást követő azonnali elhelyezkedés (job-to-job) támogatása (startfase en begeleiding 'van werk naar werk) | 512 | 3 583 | 1 834 496 |

Képzés (scholing) | 221 | 3 453 | 763 113 |

A korábbi tapasztalatok elismerése (Erkenning van eerder Verworven Competenties – EVC) | 61 | 1 226 | 74 786 |

Az összes személyre szabott szolgáltatás részösszege | 2 672 395 |

Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) |

Irányítási intézkedések | 27 837 |

Tájékoztatás és népszerűsítés | 27 837 |

Ellenőrzési tevékenységek | 55 675 |

Az EGAA végrehajtásához kapcsolódó kiadások részösszege | 111 350 * |

Becsült költségek összesen | 2 783 745 |

EGAA-hozzájárulás (az összköltségek 65 %-a) | 1 809 434 |

* A végösszeg a kerekítés miatt nem egyezik.

22. Hollandia megerősíti, hogy a fent ismertetett intézkedések kiegészítik a strukturális alapok által támogatott intézkedéseket, különösen az ESZA által támogatott, a félvezetőgyártásban részt vevő vállalatok munkavállalói számára létrehozott speciális képzési programot[6], amely részben egybeesik az EGAA végrehajtási időszakával. Az EGAA irányító hatósága, amely az ESZA irányító hatósága is egyben, létrehozta a szükséges ellenőrzési eljárásokat a kettős finanszírozás kockázatának elkerülésére.

Az érintett munkavállalóknak nyújtott személyre szabott szolgáltatások kezdetének tényleges vagy tervezett időpontja

23. Hollandia 2009. október 1-jén kezdte meg az EGAA általi társfinanszírozásra javasolt, összehangolt csomag keretében a személyre szabott szolgáltatások nyújtását az érintett munkavállalóknak. Ez az időpont tekintendő tehát az EGAA-ból nyújtandó valamennyi támogatásra való jogosultság kezdetének.

A szociális partnerekkel folytatott konzultáció során követett eljárások

24. A szociális partnereket (FNV Bondgenoten, CNV Bedrijvenbond, De Unie és a VHPP) bevonták az intézkedéscsomag kidolgozásába és jóváhagyásába. A mobilitási központért az NXP munkáltató felelős. A szakszervezeteket egy, az intézkedések terén tett előrehaladás monitoringját végző irányítócsoport képviseli, valamint egy olyan nyomonkövetési bizottság, amelynek feladata az NXT Job munkamódszerének figyelemmel kísérése és a szociális terv végrehajtása.

25. A holland hatóságok megerősítették, hogy a nemzeti és közösségi jogszabályokban a csoportos elbocsátások vonatkozásában előírt követelményeket betartották.

Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről

26. Az 1927/2006/EK rendelet 6. cikkében foglalt kritériumok tekintetében a holland hatóságok kérelmükben:

27. megerősítették, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége;

28. bizonyították, hogy az intézkedések az egyes munkavállalóknak nyújtanak segítséget, és nem vállalatok vagy ágazatok szerkezetátalakítására irányulnak;

29. megerősítették, hogy a fent említett támogatható intézkedésekre más közösségi pénzügyi eszközből nem folyósítanak támogatást.

Irányítási és ellenőrzési rendszerek

30. Hollandia értesítette a Bizottságot, hogy a pénzügyi hozzájárulások kiosztását is azok a szervek fogják irányítani és ellenőrizni, amelyek Hollandiában az Európai Szociális Alap (ESZA) kiosztását is irányítják és ellenőrizik. Az irányító hatóság közvetítő szervezete az „Agentschap SZW” (szociális és munkaügyi ügynökség) lesz. Ezenfelül, mivel az összehangolt csomagba tartozó személyre szabott intézkedéseket az NXP hajtja végre, 2010. március 5-én a szociális minisztérium és az NXP megállapodást kötött, melyben rögzítették az NXP kötelezettségeit a szervezésre és a vonatkozó ügyviteli adatok ellenőrizhető jellegére vonatkozóan.

Finanszírozás

31. Hollandia kérelme alapján az összehangolt, személyre szabott szolgáltatási csomaghoz javasolt EGAA-hozzájárulás 1 809 434 EUR, ami az összköltségek 65 %-át teszi ki. A Bizottság által az alap terhére javasolt forrásallokáció a Hollandia által rendelkezésre bocsátott információkon alapul.

32. Tekintetbe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikke (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el.

33. A javasolt pénzügyi hozzájárulás összege lehetővé teszi, hogy – az 1927/2006/EK rendelet 12. cikkének (6) bekezdésében szereplő előírás szerint – az év utolsó négy hónapjában az EGAA-ra elkülönített éves maximális összeg több mint 25 %-a továbbra is rendelkezésre álljon támogatások kifizetésére.

34. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú eljárást, hogy az EGAA igénybevételének szükségességét és az igényelt összegeket illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre a forrás igénybevételéről szóló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni.

35. A Bizottság a 2010. évi költségvetés kötelezettségvállalási és kifizetési előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően.

A kifizetési előirányzatok forrása

36. A végrehajtás jelenlegi fázisában előrelátható, hogy 2010-ben a 01.0404 „Versenyképességi és innovációs keretprogram – Vállalkozási és innovációs program” költségvetési sorban szereplő kifizetési előirányzatokat idén nem használják fel teljes mértékben.

37. Az említett költségvetési sor olyan kiadásokat foglal magában, amelyek a kkv-k pénzügyi forrásokhoz való hozzáférésének megkönnyítésére szolgáló program pénzügyi eszközének végrehajtásához kapcsolódnak. Az Európai Beruházási Alap által kezelt vagyonkezelői számlákra történő átutalások és a kedvezményezetteknek történő kifizetések között van némi időbeli eltolódás. A pénzügyi válság jelentős hatást gyakorol a 2010. évi kifizetésekkel kapcsolatos előrejelzésekre. Következésképpen, Emiatt – a várható kifizetéseket figyelembe véve – felülvizsgálták a kifizetési előirányzatok számítási módszerét annak érdekében, hogy elkerüljék a túlzott többletet a vagyonkezelői számlákon. Ezért az 1 809 434 EUR összeg átcsoportosítás céljára felszabadítható.

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Hollandia „EGF/2010/011 NL/NXP Semiconductors” referenciaszámú kérelme)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[7] és különösen annak 28. pontjára,

tekintettel az európai globalizációs alkalmazkodási alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[8] és különösen annak 12. cikkének (3) bekezdésére,

tekintettel az Európai Bizottság javaslatára[9],

mivel:

(1) Az Európai Globalizációs Alkalmazkodási Alapot (a továbbiakban: EGAA) azzal a céllal hozták létre, hogy kiegészítő támogatást nyújtson azoknak az elbocsátott munkavállalóknak, akik a globalizáció hatására a világkereskedelemben bekövetkezett fő strukturális változások következtében veszítették el munkájukat, és segítse őket a munkaerőpiacra történő ismételt beilleszkedésben.

(2) A 2009. május 1-je után benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat.

(3) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi.

(4) Hollandia az NXP Semiconductors Netherlands BV vállalatnál történt elbocsátásokra tekintettel 2010. március 26-án az EGAA igénybevételére irányuló kérelmet nyújtott be, 2010. június 3-ig pedig további információkkal egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 1 809 434 EUR rendelkezésre bocsátására tesz javaslatot.

(5) Az EGAA-t tehát igénybe kell venni a Hollandia által benyújtott kérelem alapján történő pénzügyi hozzájárulás folyósítása érdekében,

A KÖVETKEZŐKÉPPEN HATÁROZOTT:

1. cikk

Az Európai Unió 2010. évi általános költségvetésének keretein belül az Európai Globalizációs Alkalmazkodási Alapból (EGAA) 1 809 434 EUR összeget vesznek igénybe kötelezettségvállalási és kifizetési előirányzatok formájában.

2. cikk

Ezt a határozatot az Európai Unió Hivatalos Lapjában kell közzétenni.

Kelt Brüsszelben, […]-án/-én.

az Európai Parlament részéről a Tanács részéről

az elnök az elnök

[1] HL C 139., 2006.6.14., 1. o.

[2] HL L 406., 2006.12.30., 1. o.

[3] Az 1927/2006/EK rendelet 3. cikkének harmadik bekezdése szerint.

[4] A félvezető olyan anyag, amelynek elektromos vezetése a szigetelők és a vezetők közé esik. Alapvető összetevője a kommunikációs, vezérlési és detekciós technológiákban, valamint a számítógépekben használt elektronikus áramkörök különböző elemeinek.

[5] Az iSuppli Corporation által évente felállított sorrend alapján.

[6] 2009ESFN451 Stichting Opleidings- en ontwikkelingsfonds voor semiconductor productiebedrijven.

[7] HL C 139., 2006.6.14., 1. o.

[8] HL L 406., 2006.12.30., 1. o.

[9] HL C […], […], […]. o.